REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 06-2/2-23

18. januar 2023. godine

B e o g r a d

ZAPISNIK

SA 19. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 18. JANUARA 2023. GODINE

Sednica je počela u 13,00 časova.

Sednici je, saglasno članu 70. stav 1. alineja prva Poslovnika Narodne skupštine, predsedavao Milenko Jovanov, predsednik Odbora.

Sednici su prisustvovali članovi Odbora: Veroljub Matić, dr Uglješa Mrdić, Aleksandar Marković, Đorđe Komlenski, Ana Miljanić, dr Vesna Ivković, Janko Veselinović, Dragana Rakić i Života Starčević.

Sednici su prisustvovali zamenici članova Odbora: Andrijana Vasić, zamenik člana Aleksandra Mirkovića, Zoran Stojanović, zamenik člana Vojislava Mihailovića i Nikola Dragićević, zamenik člana Sanje Marić, koja je podnela ostavku na funkciju narodnog poslanika.

Sednici nisu prisustvovali članovi Odbora: Sandra Božić, Aleksandar Mirković, Radovan Arežina i Vojislav Mihailović.

Sednici su, tokom razmatranja 1. tačke dnevnog reda, pristupili članovi Odbora Boško Obradović i Miroslav Aleksić.

Predsednik Odbora je pre prelaska na utvrđivanje dnevnog reda predložio da Odbor minutom ćutanja oda počast preminulom narodnom poslaniku, Jelisaveti Veljković.

Na predlog predsednika, Odbor je jednoglasno utvrdio sledeći:

D n e v n i r e d:

- Usvajanje zapisnika sa 17. i 18. sednice Odbora -

1. Razmatranje obaveštenja Poslaničke grupe PUPS - Solidarnost i pravda, o nastupanju razloga za prestanak mandata Jelisaveti Veljković, usled smrti (01 broj: 013-43/23 od 12. januara 2023. godine);

2. Razmatranje zahteva Jelene Begović, ministra nauke, tehnološkog razvoja

i inovacija, za pribavljanje pozitivnog mišljenja za obavljanje drugog posla (21 broj: 02-2709/22 od 8. decembra 2022. godine);

3. Donošenje odluke o visini osnovice za obračun i isplatu plate za predsednika Republike, narodne poslanike i imenovana lica u Službi predsednika Republike i Službi Narodne skupštine.

Pre prelaska na rad po utvrđenom dnevnom redu, Odbor je jednoglasno, bez primedaba, usvojio zapisnike sa 17. i 18. sednice Odbora.

**Prva tačka dnevnog reda:** Razmatranje obaveštenja Poslaničke grupe PUPS - Solidarnost i pravda, o nastupanju razloga za prestanak mandata Jelisaveti Veljković, usled smrti.

Predsednik Odbora je predložio da Odbor Narodnoj skupštini podnese izveštaj o nastupanju slučaja iz člana 131. stav 2. tačka 1) Zakona o izboru narodnih poslanika u kome se nastupanje smrti navodi kao razlog za prestanak mandata narodnom poslaniku, s predlogom da Narodna skupština konstatuje prestanak mandata imenovanom narodnom poslaniku.

Diskusije nije bilo.

Odbor je, na predlog predsednika Odbora, jednoglasno usvojio i Narodnoj skupštini podneo sledeći

I Z V E Š T A J

Odbor je utvrdio da je nastupio slučaj iz člana 131. stav 2. tačka 1) Zakona o izboru narodnih poslanika, u kome se nastupanje smrti navodi kao jedan od razloga za prestanak mandata narodnom poslaniku pre nego što se potvrde mandati za dve trećine narodnih poslanika iz narednog saziva Narodne skupštine.

Mandat narodnog poslanika prestaje danom nastupanja slučaja u skladu sa članom 131. stav 3. Zakona o izboru narodnih poslanika, te Odbor predlaže da Narodna skupština u smislu člana 133. istog zakona, konstatuje prestanak mandata narodnom poslaniku Jelisaveti Veljković, izabranoj sa Izborne liste „ALEKSANDAR VUČIĆ - ZAJEDNO MOŽEMO SVE“.

Popunjavanje upražnjenog poslaničkog mesta izvršiće se dodeljivanjem mandata drugom kandidatu u skladu sa članom 135. Zakona.

Za izvestioca Odbora na sednici Narodne skupštine određen je Milenko Jovanov, predsednik Odbora.

**Druga tačka dnevnog reda:**  Razmatranje zahteva Jelene Begović, ministra nauke, tehnološkog razvoja i inovacija, za pribavljanje pozitivnog mišljenja za obavljanje drugog posla.

Predsednik Odbora je upoznao članove da je Jelena Begović uputila Odboru zahtev za pribavljanje pozitivnog mišljenje da uz funkciju ministra nauke, tehnološkog razvoja i inovacija nastavi da obavlja posao naučnog savetnika u Institutu za molekularnu genetiku i genetičko inženjerstvo Beograd. Ukazao je i da je članom 46. Zakona o sprečavanju korupcije propisana dužnost javnog funkcionera koji namerava da obavlja drugi posao, da o tome zatraži saglasnost Agencije za sprečavanje korupcije, da javni funkcioner uz zahtev Agenciji dostavlja pozitivno mišljenje organa koji ga je izabrao na javnu funkciju, te da je mišljenje Odbora prethodni uslov da bi Agencijamogla da rešava o potpunom i urednom zahtevu.

U diskusiji je učestvovao Janko Veselinović.

On je ukazao na to da je već postala praksa da ministri u aktuelnoj Vladi ostaju na mestima na kojima su bili, uz napomenu da konkretan slučaj nije tako drastičan kao neki prethodni. Istim povodom je postavio pitanje kada će gospođa Jelena Begović obavljati posao ministra, a kada posao naučnog savetnika i izrazio sumnju da će ona moći da adekvatno obavlja oba posla istovremeno. Po njegovom mišljenju ministar treba da bude samo ministar i ne treba da istovremeno obavlja ni jednu drugu funkciju. Takođe je dodao da je sporno da li i narodni poslanici mogu da se bave još nekim drugim poslom.

Na predlog predsednika, Odbor je većinom glasova prihvatio zahtev i dao pozitivno mišljenje da Jelena Begović, uz funkciju ministra nauke, tehnološkog razvoja i inovacija, može da obavlja i posao naučnog savetnika u Institutu za molekularnu genetiku i genetičko inženjerstvo Beograd.

**Treća tačka dnevnog reda:** Donošenje odluke o visini osnovice za obračun

i isplatu plate za predsednika Republike, narodne poslanike i imenovana lica u Službi predsednika Republike i Službi Narodne skupštine.

Predsednik Odbora je u uvodnoj napomeni ukazao na član 3. stav 2. Zakona o platama u državnim organima i javnim službama kojim je propisano da osnovicu za obračun i isplatu plata predsednika Republike, narodnih poslanika i imenovanih lica u službama predsednika Republike i Narodne skupštine utvrđuje Odbor. Takođe je podsetio da je u članu 9. stav 1. Zakona o budžetu Republike Srbije za 2023. godinu predviđeno da se zaposlenima kod korisnika budžetskih sredstava plate povećavaju za 12,5% počev od plate za januar 2023. godine, kao i da su sredstva za ovo povećanje planirana u skupštinskom budžetu koji je sastavni deo budžeta Republike Srbije. Dodao je i da konkretna odluka Odbora predstavlja samo usklađivanje sa Zakonom o budžetu za 2023. godinu koji je prethodno donet.

U diskusiji su učestvovali: Janko Veselinović, Boško Obradović, Đorđe Komlenski, Milenko Jovanov i Miroslav Aleksić.

Janko Veselinović je podsetio da je na ovu ili sličnu temu već raspravljano na sednicama Odbora i da je potrebno povećati plate zaposlenih u Službi Narodne skupštine, ukazavši da ministri, predsednik države i narodni poslanici treba da žive isključivo od svoje plate, odnosno da ne obavljaju ni jednu drugu funkciju. Dodao je da ministri u Vladi imaju relativno niske plate, odnosno da su njihove plate nesrazmerno niske u poređenju sa platama ministara iz država u okruženju i država članica EU. Zaključio je da po njegovom mišljenju naši ministri ne žive od svojih plata i da uživaju brojne privilegije, te da njima zapravo i ne treba plata, navodeći više primera funkcionera iz izvršne vlasti, osvrnuvši se na kraju izlaganja i na pojedine direktore javnih preduzeća.

Milenko Jovanov je podsetio Janka Veselinovića da je tačka dnevnog reda donošenje odluke o visini osnovice za obračun i isplatu plate za predsednika Republike, narodne poslanike i imenovana lica u Službi predsednika Republike i Službi Narodne skupštine, ali da nije želeo da ometa izlaganje kolege poslanika i zamolio sve da se u diskusijama drže tačke dnevnog reda.

Boško Obradović je predložio da stručna služba Narodne skupštine pripremi uporednu analizu primanja srpskih funkcionera i funkcionera u drugim evropskim državama, navodeći da su prema nekim ranijim istraživanjima plate naših narodnih poslanika, ministara, kao i predsednika Republike bile najniže u čitavoj Evropi. Dodao je da je krajnje vreme da se raskrsti s licemerjem kada su u pitanju primanja nosilaca javnih funkcija u Srbiji, izražavajući sumnju da funkcioneri u Srbiji mogu da na adekvatan način obavljaju svoje državničke funkcije, živeći pri tome isključivo od svoje zvanične plate. Zaključio je da bi bilo bolje da njihova primanja budu viša jer bi se na taj način smanjila mogućnost koruptivnog ponašanja. U daljem izlaganju se osvrnuo na višegodišnju praksu negativnog izveštavanja u domaćim medijima o pojedinim aspektima skupštinskog života, konkretno o „niskim cenama“ u restoranu u Narodnoj skupštini, dok se istovremeno u javnosti niko ne bavi cenama u restoranima u drugim nadleštvima. Dodao je da su u Narodnoj skupštini poodavno skresani svi troškovi, počev od dnevnica narodnih poslanika, ali da je u javnosti i dalje prisutan odijum prema najvišem zakonodavnom telu po ovom pitanju. Na kraju je postavio pitanje da li se povećanje plata u javnom sektoru odnosi i na zaposlene u Službi Narodne skupštine, mimo narodnih poslanika, uz konstataciju da su te plate izuzetno niske. Pohvalio je trud, motivisanost i posvećenost zaposlenih u Službi Narodne skupštine i upitao da li Odbor može da kod Ministarstva finansija inicira da se prilikom izrade rebalansa budžeta ili budžeta za narednu kalendarsku godinu, povećaju plate zaposlenih u Službi Narodne skupštine, nezavisno od drugih segmenata javnog sektora.

Milenko Jovanov je kratko odgovorio da su i zaposleni u Službi Narodne skupštine obuhvaćeni odredbom o povećanju plata u Zakonu o budžetu Republike Srbije za 2023. godinu.

Đorđe Komlenski je pohvalio toleranciju predsednika Odbora kada su u pitanju diskusije van dnevnog reda na sednici Odbora i dodao da bi drastično povećanje plata funkcionera izazvalo ogromnu disproporciju u odnosu na primanja najvećeg broja građana što bi rezultiralo gubitkom osećaja za to kako narod u Srbiji realno živi. On smatra da i ministri i poslanici mogu da žive sasvim pristojno od svojih plata, a što se tiče inicijativa u vezi povećanja plata zaposlenima u Službi Narodne skupštine, da je za to bilo više prostora prilikom rasprave o Predlogu zakona o budžetu kao i nekih drugih akata. Takođe se složio sa idejom da se napravi neki vid uporedne analize primanja u Srbiji, okruženju i Evropi i zaključio da će podržati donošenje Odluke koja je na dnevnom redu jer je u pitanju operacionalizacija zakona, koje je prethodno usvojila Narodna skupština.

Milenko Jovanov se zahvalio na sugestijama Đorđa Komlenskog u vezi vođenja sednice Odbora i prokomentarisao da nije želeo da odmah prekida kolege prilikom diskusija, ali da će ubuduće biti prinuđen da opominje one koji se ne budu ni približno pridržavali dnevnog reda i da ih vraća na ono što predstavlja temu dnevnog reda.

Miroslav Aleksić je u svojoj diskusiji uporedio zvanična primanja predsednika Republike sa platama direktora Pošte, „Srbijagasa“, potom guvernera NBS, Zaštitnika građana, Republičkog javnog tužioca, direktora Republičkog zavoda za statistiku, šefa DRI, Poverenika za informacije od javnog značaja itd, i zaključio da je u pitanju demagogija da oni organi koji su potčinjeni, odnosno čiji rad kontrolišu Vlada i parlament, imaju nekoliko puta veće plate od ministara ili predsednika države. Takođe je postavio pitanje kako to ministri žive isključivo od svojih zarada i zaključio da je to izvesno jedan od razloga zašto se ministri obraćaju Odboru da bi dobili saglasnost za obavljanje još nekog posla. Dodao je da takvo stanje ne može da doprinese napretku u društvu i postavio pitanje zašto se onda ne smanje plate direktora u javnim preduzećima i raznim agencijama kako bi se postigla kakva takva ravnoteža sa primanjima ministara i drugih državnih funkcionera.

Na predlog predsednika, Odbor je većinom glasova usvojio Odluku o visini osnovice za obračun i isplatu plate za predsednika Republike, narodne poslanike i imenovana lica u Službi predsednika Republike i Službi Narodne skupštine.

\*\*\*

Sednica je završena u 13,45 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić Milenko Jovanov